Predkladacia správa

Ministerstvo zahraničných vecí SR predkladá materiál “Informácia o priebehu a výsledkoch hlavnej časti 62. zasadnutia Valného zhromaždenia Organizácie Spojených národov“ na rokovanie vlády na základe uznesenia vlády SR č. 667/2007 zo dňa 8. augusta 2007.

Cieľom materiálu je informovať vládu SR o priebehu a výsledkoch hlavnej časti 62. zasadnutia Valného zhromaždenia Organizácie Spojených národov, ktorá sa konala v období od 18. septembra 2007 do 21. decembra 2007. Materiál stručne hodnotí priebeh všeobecnej rozpravy Valného zhromaždenia Organizácie Spojených národov (25. 9. -  3. 10. 2007), podujatie na vysokej úrovni ku klimatickým zmenám pod názvom „Budúcnosť v našich rukách“ a informuje o práci a výsledkoch pléna, ako aj hlavných výborov VZ OSN.

Delegáciu SR na  62. zasadnutí VZ OSN viedol prezident SR I. Gašparovič za účasti ministra zahraničných vecí SR J. Kubiša. Návšteva prezidenta SR v sídle OSN v New Yorku bola dobrou príležitosťou na prezentáciu zahranično-politických priorít slovenskej vlády s akcentom na efektívny multilateralizmus. 

Delegácia SR postupovala v súlade so smernicou, ktorú schválila vláda SR 
uznesením č.  667/2007 dňa 8. augusta 2007.

Materiál sa predkladá na rokovanie vlády ako  informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na medzirezortné pripomienkové konanie. 

Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.